Document ID: /roh_data/filtered/fineweb-2-filterrobots_roh.jsonl.gz/13657

L’exodus dals Grecs en tschertga da lavur
- Sonda, 2.7.2016, 14:15
Pervi da la greva crisa da finanzas han 427'000 Greccas e Grecs bandunà lur patria e tschertgà lavur en l'exteriur. Dapi il 2013 emigreschan schizunt mintg'onn passa 100'000 persunas da la Grezia. Quai mussa in studi da la banca centrala grecca (Bank of Greece).
Ina fin da l'exodus n'è tenor il rapport betg en vista. La raschun: Actualmain èn passa 50 pertschient da las persunas giuvnas greccas senza lavur.
Bleras persunas giuvnas emigreschan
L’unda d’emigraziun saja dentant differenta da quella dals onns 60 e 70 dal tschientaner passa. Da lez temp eran radund in mez milliun Grecs emigrads sco lavurers d’industria, cunzunt en Germania e Belgia.
Questa giada sa tractia quai en spezial da medis ed inschigners sco er d’autras persunas giuvnas cun buna furmaziun. Tenor il studi van ils blers en la Gronda Britannia, en la Germania ed en ils Emirats Arabs Unids.
RR novitads 14:00